.td_uid_2_6037c61d75cf9_rand.td-a-rec-img{text-align:left}.td_uid_2_6037c61d75cf9_rand.td-a-rec-img img{margin:0 auto 0 0} Artemesia Gentileschi hija meqjusa bħala waħda mill-aktar artisti magħrufa tal-era Barokka. Fil-pitturi tagħha kienet kapaċi turi s-suġġetti tagħha b'naturaliżmu, dimensjoni u drama kbira. Iżda bħal ħafna nisa oħra magħrufa, ir-reputazzjoni tagħha ġiet imtappna bi stejjer li tefgħu dell fuq ħajjitha. Kien biss reċentement li l-ġenju artistiku tagħha ġie rikonoxxut. Ftit huma n-nisa rikonoxxuti għat-talenti eċċellenti tagħhom u, sfortunatament, xorta jridu jagħmlu sforzi kbar biex juru l-ħiliet tagħhom. Fil-qasam tal-istudju tal-ekonomija hawn numru ta' nisa li qed jagħtu nifs ġdid lil dan is-suġġett pjuttost akkademiku. Dawn l-ekonomisti qed jistaqsu jekk it-teoriji msejsa madwar il-kunċetti ta' 'valur ekonomiku', 'tkabbir ekonomiku', 'dejn' u 'l-prodott gross domestiku (GDP) humiex realistiċi. Il-magażin Forbes dan l-aħħar identifika ħames ekonomisti li sejħilhom 'rivoluzzjonarji': Carlota Perez, Stephanie Kelton, Esther Duflo, Kate Roworth u Marianna Mazzucato. L-ekonomista Carlota Perez, tuża l-iżvilupp tar-revoluzzjonijiet teknoloġiċi biex minnhom tislet spunti fuq l-impatt li dawn kellhom fuq l-aspetti soċjo-ekonomiċi li qed jinfluwenzaw il-preżent. B'dan il-mod jitbassaru aħjar ix-xejriet ekonomiċi futuri. L-istudju tagħha kkontribwixxa sabiex nifhmu aħjar ir-relazzjoni bejn it-teknoloġija, l-innovazzjoni u l-iżvilupp ekonomiku; bejn bidliet teknikniċi u dawk istituzzjonali; u bejn il-finanzi u kif dawn kollha għenu biex tinfirex aktar it-teknoloġija. Stephanie Kelton hija promotur ewlenija ta' moviment ta' ekonomisti li huma favur it-'Teorija Monetarja Moderna'. Fil-ktieb reċenti tagħha The Deficit Myth hija tikkontesta t-teorija li d-dejn tal-gvern jagħmel ħsara lill-ekonomija. Kelton ittenni li hemm differenza qawwija bejn id-dejn tal-familji u defiċit nazzjonali marbut ma' inflazzjoni baxxa, li jkun ippjanat kif ukoll strutturat tajjeb. Hija tiddefinixxi d-dejn nazzjonali bħala "investiment strateġiku għall-ġejjieni" peress li hija għodda qawwija li permezz tagħha l-gvernijiet ikunu jistgħu "isostnu u jibnu ekonomiji aktar ġusti li jaħdmu favur il-ħafna u mhux biss għall-ftit". Wieħed jista' jkun xettiku meta jkun hemm akkademiku li joħroġ bi proposti ta' kif jista' verament jinqered kompletament il-faqar fid-dinja. Iżda l-ekonomista Esther Duflo qed tagħmel propju dan. Il-proposti tagħha huma msejsa fuq riċerka profonda ta' kif tista' tintemm is-sitwazzjoni mwiegħra ta' miljuni ta' nies li b'mod inġust qed isibuha diffiċli ħafna biex jgħixu. Duflo flimkien mar-raġel tagħha Abhijit Banerjee, skoprew mod innovattiv ta' kif problemi ekonomiċi li jirrelataw ma' faqar jaqsmuhom b'mod prattiku. L-oqsma ewlenin li ttrattaw fir-riċerka tagħhom tinkludi s-saħħa u l-edukazzjoni. Li hu interessanti hu li s-soluzzjonijiet tagħhom imorru lil hinn minn inċentivi finanzjarji li aħna mdorrijin nisimgħu. Fl-2019 Duflo kienet l-iżgħar persuna u l-ewwel ekonomista mara li rebħet il-Premju Nobel. Kate Roworth hija magħrufa talli ħolqot il-kunċett tal-ekonomija tad-'donut'. L-istudji tagħha jiffokaw fuq sfidi soċjali u ekoloġiċi globali. Permezz tal-allegorija li ħolqot hi ta' donut, l-idea tagħha hi li hemm modi kif jinstabu mezzi li permezz tagħhom ħadd ma jitħalla jaqa' fit-toqba ċentrali, li jfisser li jkollu nuqqas tal-affarijiet essenzjali tal-ħajja. Filwaqt li minn naħa l-oħra jiġi żgurat li l-attività tal-bniedem ma tmurx lil hinn mill-qoxra ta' barra u b'hekk jiżdied l-impatt ambjentali. Fi kliem sempliċi l-għan huwa li nilħqu l-bżonnijiet tal-umanità fil-limiti tal-pjaneta tagħna. It-Times ta' Londra sejħet lil Marianna Mazzucato bħala "l-aktar ekonomista tal-biża' fid-dinja". L-għan ambizzjuż ta' din l-ekonomista huwa li jitranġa l-mod ta' kif jaħdem il-kapitaliżmu. Hija tippromwovi l-kunċett li l-istat għandu jkollu rwol attiv biex jagħmel tajjeb għal-fallimenti tas-swieq. Iżda l-iskop ta' dan hu sabiex l-istat ikun jista' jippromwovi l-innovazzjoni immirata lejn tkabbir ekonomiku minflok li s-swieq tal-kummerċ jitħallew għal riħhom. Mazzucato temmen li l-gvernijiet huma kapaċi joħolqu prosperità inklussiva u sostenibbli. It-teoriji tagħha sabu udjenza kbira u riċettiva minn qalb nies li jfasslu l-politika globali. Minkejja li dawn l-ekonomisti jużaw modi differenti, kollha qed jappellaw sabiex tittieħed azzjoni drastika u immedjata biex insalvaw l-ambjent li qed jiddeterjora malajr. Jisħqu wkoll dwar il-ħtieġa li npoġġu n-nies fiċ-ċentru ta' kull politika ekonomika. L-ideat innovattivi ta' dawn l-ekonomisti ġibdu wkoll l-attenzjoni tal-Vatikan. Fi ktieb reċenti Let us Dream il-Papa Franġisku, fuq dawn l-ekonomisti jgħid: "narahom li qed jirrakkomandaw ekonomija aktar materna, waħda li mhix iffokata biss fuq it-tkabbir u l-profitt, iżda qed jipproponu kif l-ekonomiji jistgħu jkunu immirati aktar sabiex jgħinu lin-nies biex jipparteċipaw fis-soċjetà u jirnexxu."